ไฟแนนซ์ทูเดย์
... ข่าวเรื่องลดภาษีเงินได้บุคคลธรรมดา ทำให้มนุษย์เงินเดือนต่างอกหักกันเป็นแถว เพราะรัฐบาลตีปี๊บมาตั้งแต่ปีที่แล้ว ทำให้คิดว่าจะเริ่มลดภาษีได้ตั้งแต่ปีภาษีนี้ แต่ฟังจาก ประสงค์ พูนธเนศ อธิบดีกรมสรรพากร กลับกลายเป็นว่ากว่าจะลดได้ต้องรอยื่นแบบเสียภาษีปี 2561
6 ม.ค. 2559

... ข่าวเรื่องลดภาษีเงินได้บุคคลธรรมดา ทำให้มนุษย์เงินเดือนต่างอกหักกันเป็นแถว เพราะรัฐบาลตีปี๊บมาตั้งแต่ปีที่แล้ว ทำให้คิดว่าจะเริ่มลดภาษีได้ตั้งแต่ปีภาษีนี้ แต่ฟังจาก ประสงค์ พูนธเนศ อธิบดีกรมสรรพากร กลับกลายเป็นว่ากว่าจะลดได้ต้องรอยื่นแบบเสียภาษีปี 2561
... ขณะที่รายได้ขั้นต่ำที่ไม่ต้องเสียภาษีก็ยังไม่ชัดเจนว่าจะเป็น 2.5 หมื่นบาท/เดือน หรือ 3 หมื่นบาท ทั้งที่เป็นการลดภาระภาษีให้ผู้มีรายได้น้อย แต่กลับมีความชัดเจนแล้วว่าจะลดอัตราภาษีที่ปัจจุบันมีอัตราสูงสุดที่ 35% ลงมาเหลือ 30% ซึ่งคนที่เสียภาษีอัตรานี้คือกลุ่มคนรวย คนทำงานระดับท็อปที่มีรายได้ที่ไม่ใช่เงินเดือนอยู่มากมาย รวมทั้งมีสิทธิหักลดหย่อนได้มากมายอยู่แล้ว
... เรื่องนี้คงต้องฝาก อภิศักดิ์ ตันติวรวงศ์ รมว.คลัง กลับไปทำการบ้านให้ดีๆ เพราะแม้กระทั่งบริษัทห้างร้านที่เวลานี้เจอปัญหาเศรษฐกิจ ไม่สามารถขึ้นเงินเดือนหรือให้โบนัสได้มากมายเหมือนแต่ก่อน ทำให้ต้องเลือกที่จะขึ้นเงินเดือนหรือแจกโบนัส ซึ่งหลายบริษัทก็เลือกที่จะขึ้นเงินเดือนหรือจ่ายโบนัสให้พนักงานที่มีเงินเดือนต่ำกว่า 2 หมื่นบาทลงมา ส่วนผู้บริหารนั้นอย่างน้อยก็หมดสิทธิได้โบนัส
... นักวิเคราะห์หลายคนเชื่อว่า ปีนี้สงครามค่าเงินจะรุนแรงขึ้น จากการที่แต่ละประเทศต้องเอาตัวให้รอดจากปัญหาสินค้าส่งออกลดต่ำลง เริ่มต้นปีมาทางการจีนประกาศให้เงินหยวนอ่อนค่าลง 0.69% มาอยู่ที่ 6.538 หยวน/เหรียญสหรัฐ ขณะที่ธนาคารกลางเวียดนามก็ปรับค่ากลางให้อ่อนค่าลง 0.03%
... การอ่อนค่าของเงินหยวนเป็นไปตามที่ กอบศักดิ์ ภูตระกูล ผู้ช่วยผู้จัดการแบงก์กรุงเทพประเมินไว้ก่อนหน้านี้ว่าจีนจะใช้อัตราแลกเปลี่ยนในการดูแลเศรษฐกิจมากขึ้น และเวลานี้มีการมองค่าเงินหยวนว่าจะอ่อนค่าไปถึง 6.6 หยวน/เหรียญสหรัฐ 
... ถ้าเป็นอย่างที่ กอบศักดิ์ วิเคราะห์ไว้จริง ก็ต้องติดตามว่าแบงก์ชาติของไทยจะเข้ามามีบทบาทในตลาดเงินการอย่างไรเช่นกัน โดยเฉพาะการผ่อนคลายการนำเงินไปลงทุนในต่างประเทศที่อาจจะต้องเพิ่มมากขึ้น เพราะการไปกดค่าเงินบาทให้อ่อนค่าตรงๆ อาจจะผิดบทบาทธนาคารกลางได้ 
... ก็หวังว่าแบงก์ชาติจะทำเรื่องนี้ได้รวดเร็วทันรับมือความผันผวนที่เกิดขึ้นได้